Document ID: 32000D0747

Απόφαση του Συμβουλίου
της 27ης Νοεμβρίου 2000
για την τροποποίηση του άρθρου 3 της απόφασης 98/198/ΕΚ με την οποία εξουσιοδοτείται το Ηνωμένο Βασίλειο να παρατείνει την εφαρμογή μέτρου κατά παρέκκλιση από τα άρθρα 6 και 17 της έκτης οδηγίας (77/388/ΕΟΚ) σχετικά με το κοινό σύστημα φόρου προστιθεμένης αξίας
(2000/747/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση(1), εφεξής καλουμένη "έκτη οδηγία ΦΠΑ", και ιδίως το άρθρο 27,
την πρόταση της Επιτροπής,
Εκτιμώντας τα ακόλουθα:
(1) Δυνάμει του άρθρου 27 παράγραφος 1 της έκτης οδηγίας ΦΠΑ, το Συμβούλιο δύναται, αποφασίζοντας ομόφωνα, κατόπιν προτάσεως της Επιτροπής, να επιτρέπει σε κάθε κράτος μέλος τη λήψη ή την παράταση ειδικών μέτρων παρέκκλισης από την οδηγία αυτή, με σκοπό την απλοποίηση της διαδικασίας αποφυγής του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.
(2) Με επιστολή που καταχωρίσθηκε στη Γενική Γραμματεία της Επιτροπής στις 16 Ιουνίου 2000, η κυβέρνηση του Ηνωμένου Βασιλείου ζήτησε την άδεια να παρατείνει την εφαρμογή της παρέκκλισης για την οποία είχε εξουσιοδοτηθεί προηγουμένως με τις αποφάσεις του Συμβουλίου 95/252/ΕK(2), 98/198/ΕΚ(3) και 1999/79/ΕΚ(4).
(3) Τα υπόλοιπα κράτη μέλη ενημερώθηκαν σχετικά με την αίτηση του Ηνωμένου Βασιλείου στις 28 Ιουλίου 2000.
(4) Το εν λόγω μέτρο παρέκκλισης αποσκοπεί, αφενός, στον αποκλεισμό του 50 % του ΦΠΑ που επιβάλλεται στις πράξεις ενοικίασης ή χρηματοδοτικής μίσθωσης ενός επιβατικού αυτοκινήτου ιδιωτικής χρήσης από το δικαίωμα προς έκπτωση του ενοικιαστή ή του μισθωτή χρηματοδοτικής μίσθωσης, όταν το όχημα χρησιμοποιείται για ιδιωτικούς σκοπούς και, αφετέρου, απαλλαγή από το ΦΠΑ που οφείλεται λόγω της χρησιμοποίησης του εν λόγω οχήματος για ιδιωτικούς σκοπούς.
(5) Οι νομικές και πραγματικές συνθήκες βάσει των οποίων χορηγήθηκε η άδεια εφαρμογής μέτρου παρέκκλισης δεν έχουν μεταβληθεί και εξακολουθούν να ισχύουν.
(6) Στις 17 Ιουνίου 1998 η Επιτροπή υπέβαλε πρόταση οδηγίας(5) για την τροποποίηση της έκτης οδηγίας ΦΠΑ όσον αφορά το καθεστώς του δικαιώματος προς έκπτωση του ΦΠΑ.
(7) Η πρόταση αυτή αποσκοπεί στην προσέγγιση των περιορισμών του δικαιώματος προς έκπτωση του ΦΠΑ, προκειμένου να μειωθούν οι διαφορές που παρατηρούνται μεταξύ των κανόνων που εφαρμόζονται στην Κοινότητα, ιδίως αναφορικά με τις δαπάνες που συνδέονται με τα επιβατικά αυτοκίνητα.
(8) Επομένως, είναι σκόπιμο να παραταθεί η περίοδος ισχύος της άδειας μέχρι την ημερομηνία έναρξης ισχύος της προαναφερόμενης οδηγίας. Ωστόσο, η άδεια θα λήξει το αργότερο στις 31 Δεκεμβρίου 2003 σε περίπτωση που η οδηγία δεν έχει τεθεί σε ισχύ μέχρι την ημερομηνία αυτή, επιτρέποντας με τον τρόπο αυτό την αξιολόγηση, κατά την εν λόγω ημερομηνία, της σκοπιμότητας του μέτρου παρέκκλισης υπό το φως των συζητήσεων στο πλαίσιο του Συμβουλίου.
(9) Το μέτρο παρέκκλισης δεν έχει αρνητική επίπτωση στους ίδιους πόρους των Ευρωπαϊκών Κοινοτήτων που προέρχονται από το φόρο προστιθέμενης αξίας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το κείμενο του άρθρου 3 της απόφασης 98/198/ΕΚ αντικαθίσταται από το ακόλουθο κείμενο: "Άρθρο 3
Η παρούσα άδεια λήγει κατά την ημερομηνία έναρξης ισχύος των κοινοτικών κανόνων οι οποίοι καθορίζουν τις δαπάνες που δεν γεννούν δικαίωμα προς έκπτωση του φόρου προστιθέμενης αξίας, σύμφωνα με το άρθρο 17 παράγραφος 6 πρώτο εδάφιο της έκτης οδηγίας ΦΠΑ, αλλά το αργότερο στις 31 Δεκεμβρίου 2003."
Άρθρο 2
Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και Βορείου Ιρλανδίας.
Βρυξέλλες, 27 Νοεμβρίου 2000.

Labels: 2
8
3
18
15